**Rødknappvikler** (*Selenodes karelica*) er en rødlistet sommerfuglart. Så vidt man vet finnes den bare et par steder i Norge, i skrenten ved Kjevik lufthavn i Kristiansand og i nærheten av Arendal. Det er også et gammelt funn fra Ringebu i Oppland. I Sverige finnes den spredt fra Skåne til Västergötland.

Utseende
--------

En liten til middelsstor (vingespenn 12-14 millimeter), noe mørk, spraglete vikler. Forvingen er avrundet og spraglet i brunt, svart, gult og hvitt, midt i vingen er det et diffust, bredt, mørkere tverrbånd. Bakvingen er gråbrun.

Habitat
-------

Denne vikleren lever på rødknapp (*Knautia arvensis*) og biotopen er blomsterrike tørrenger og bakker. Larven lever i juni i rotstokk og stilk av rødknapp.

Utbredelse
----------

Arten er utbredt i Europa, bortsett fra de vestligste og nordligste delene.

Sjelden i Norge
---------------

For å kunne gjennomføre utbyggingen av Kjevik lufthavn er det blitt vurdert å flytte hele lokaliteten til et annet sted. Men å flytte et helt habitat for en art er omtrent umulig og blir omtalt som «meningsløst og utopisk». Det involverer topografi, fuktighet, jordsmonn, eksposisjon i forhold til sola. I tillegg må plantevekst gjenskapes. Alt dette må skje uten at arten dør ut mens det pågår.

Rødlistevurdering
-----------------

Rødknappvikler lever på rødknapp (Svensson 2006). Biotopen er blomsterrike tørrenger og bakker. Det foreligger et gammelt funn fra Ringebu i Oppland. I nyere tid er den tatt flere steder i Oppland og også langs kysten av Sørlandet. Funn foreligger fra Lindesnes og Kristiansand i Agder, fra et par lokaliteter på Tromøya ved Arendal i Agder, og fra Nord-Fron, Gausdal, Ringsaker og Nordre Land i Oppland. Tørrenger og tørrbakker er biotoper under sterkt press fra flere hold, og forekomstene trues av gjengroing og oppdyrking, muligens også granplanting. Lokaliteten i Kristiansand er konkret truet av videre utbygging av Kristiansand Lufthavn. Påvirkningene av habitatet gjør at de små og spredte forekomstene reduseres og fragmenteres ytterligere. Arten rødlistes som sterkt truet EN.

Referanser
----------

1. ↑  «Artsdatabankens artsopplysninger». Artsdatabanken. 13. februar 2022. Besøkt 13. februar 2022.
2. 1 2  Elven H, Aarvik L og Berggren K (24. november 2021). «Sommerfugler. Vurdering av rødknappvikler *Selenodes karelica* som CR→EN for Norge»Åpent tilgjengelig. *Norsk rødliste for arter 2021*. Artsdatabanken. Besøkt 28. mars 2023.
3. ↑  *Sommerfugl kan hindre utbygging av Kjevik* Fedrelandsvennen (www.fvn.no)] – søkedato: 5. april 2008

Eksterne lenker
---------------

* (en) *rødknappvikler* i Encyclopedia of Life Rediger på Wikidata

* (en) *rødknappvikler* i Global Biodiversity Information Facility Rediger på Wikidata

* (no) *rødknappvikler* hos Artsdatabanken Rediger på Wikidata

* (sv) *rødknappvikler* hos Dyntaxa Rediger på Wikidata

* (en) *rødknappvikler* hos Fauna Europaea Rediger på Wikidata

* (en) *rødknappvikler* hos NCBI Rediger på Wikidata

* (en) *Kategori:Selenodes karelicus* – bilder, video eller lyd på Wikimedia Commons Rediger på Wikidata
* Svenska fjärilar – *Selenodes karelica*
* Fauna Europaea, utbredelsesdatabase for europeiske dyr: [*død lenke*]
* Informasjon om rødknappvikler på Norsk rødliste for arter Arkivert 13. februar 2022 hos Wayback Machine. Besøkt 18. desember 2017
* Rødlistevurdering (2010) for rødknappvikler[*død lenke*]